**PROCEDURA PRIVIND ÎNREGISTRAREA PARTICIPANŢILOR LA PIAŢA CENTRALIZATĂ PENTRU ENERGIA ELECTRICĂ DIN SURSE REGENERABILE SUSȚINUTĂ PRIN CERTIFICATE VERZI**

**Întocmit: OPCOM SA**

#### 

**- 2019 -**

**CUPRINS**

[1. SCOP 3](#_Toc15404194)

[2. DOMENIU DE APLICARE 3](#_Toc15404195)

[3. DEFINIŢII, ACRONIME ŞI ABREVIERI 3](#_Toc15404196)

[4. DOCUMENTE DE REFERINŢĂ 5](#_Toc15404197)

[5. METODA DE LUCRU 5](#_Toc15404198)

[6. RAPOARTE 11](#_Toc15404199)

[7. ALTE PREVEDERI 11](#_Toc15404200)

[8. ANEXE 12](#_Toc15404201)

# SCOP

1. Procedura este în concordanţă cu prevederile Regulamentului privind funcționarea pieței centralizate pentru energia electrică din surse regenerabile susținută prin certificate verzi aprobat prin Ordinul ANRE nr. 160/10.07.2019 și are ca scop:

1.1.1. Precizarea condiţiilor care trebuie îndeplinite şi descrierea acţiunilor desfăşurate pentru înregistrarea Participanţilor la Piaţa centralizată pentru energia electrică din surse regenerabile susținută prin certificate verzi.

1.1.2. Precizarea situaţiilor în care un Participant la Piaţa centralizată pentru energia electrică din surse regenerabile susținută prin certificate verzi se poate retrage din proprie iniţiativă, este revocat sau poate fi suspendat de la tranzacţionare pe Piaţă.

# DOMENIU DE APLICARE

1. Procedura se aplică pentru înregistrarea, suspendarea, retragerea și/sau revocarea participanților la Piaţa centralizată pentru energia electrică din surse regenerabile susținută prin certificate verzi.

# DEFINIŢII, ACRONIME ŞI ABREVIERI

* 1. **ACRONIME ȘI ABREVIERI**

Acronimele și abrevierile utilizate în cadrul Procedurii au următoarele semnificaţii:

**ANRE**  – Autoritatea Naţională de Reglementare în domeniul Energiei;

**CV** – Certificat verde;

**E-SRE** – Energie electrică produsă din surse regenerabile de energie;

**Lege** – ”Legea nr. 220/27.10.2008, republicată, pentru stabilirea sistemului de promovare a producerii energiei electrice din surse regenerabile de energie”, republicată, cu modificările şi completările ulterioare;

**OPCOM SA** – Operatorul pieţei de energie electrică şi gaze naturale din România;

**OPECV** - Operatorul pieţei centralizate pentru energia electrică din surse regenerabile susținută prin certificate verzi și operatorul pieței centralizate a contractelor bilaterale de energie electrică, inclusiv administratorul Registrului Certificatelor Verzi;

**OPCV** - Operatorul pieţei de certificate verzi;

**PCE** - Piaţa centralizată a contractelor de energie electrică;

**PCE-ESRE-CV–** Modalitatea de tranzacționare pe Piaţa centralizată pentru energia electrică din surse regenerabile sustinuta prin certificate verzi;

**PCV** – Piaţa de certificate verzi;

**PRE** – Parte Responsabilă cu Echilibrarea;

**RCV** – Registrul certificatelor verzi;

**Registrul PCE-ESRE-CV-** Registrul participanților la Piaţa centralizată pentru energia electrică din surse regenerabile susținută prin certificate verzi;

**Regulament** – Regulamentul privind funcționarea pieței centralizate pentru energia electrică din surse regenerabile susținută prin certificate verzi, aprobat prin ordinul președintelui ANRE nr. 160/10.07.2019;

**UE** – Uniunea Europeană.

* 1. **DEFINIŢII**

Termenii folosiţi sunt cei definiţi în Legea energiei electrice şi a gazelor naturale nr. 123/2012, cu modificările şi completările ulterioare, Legea nr. 220/27.10.2008 pentru stabilirea sistemului de promovare a producerii energiei din surse regenerabile de energie, republicată, cu modificările şi completările ulterioare, în Codul civil și în Regulamentul privind funcționarea pieței centralizate pentru energia electrică din surse regenerabile susținută prin certificate verzi, aprobat prin Ordinul preşedintelui ANRE nr. 160/10.07.2019 și Regulamentul de organizare şi funcţionare a pieţei de certificate verzi, aprobat prin Ordinul preşedintelui ANRE nr. 77/2017 cu modificarile şi completările ulterioare

Suplimentar față de termenii definiți prin documentele de referință se definesc următorii termeni:

* + 1. **Componenta de administrare PCE-ESRE-CV** – Tarif perceput anual de OPCOM SA Participanților la PCE-ESRE-CV pentru activitățile de administrare a Pieței centralizate pentru energia electrică din surse regenerabile susținută prin certificate verzi;
    2. **Componenta de realizare a tranzacțiilor pe PCE-ESRE-CV** – Tarif perceput lunar de OPCOM SA Participanților la PCE-ESRE-CV pentru tranzacțiile de vânzare/cumpărare realizate de către aceștia în luna respectivă pe Piața centralizată pentru energia electrică din surse regenerabile susținută prin certificate verzi;
    3. **Convenţie de participare** – Contract standardizat stabilit de OPCOM S.A. în urma unei consultări publice și, care prevede drepturile şi responsabilitățile reciproce ale OPCOM S.A. şi ale fiecărui participant la PCE-ESRE-CV;
    4. **Entitate agregată -** rezultatul asocierii dintre doi sau mai mulți producători de energie electrică din surse regenerabile, în vederea participării împreună la piețele concurențiale de energie, conform prevederilor art. IV din Legea nr. 184/2018 pentru aprobarea Ordonanţei de urgenţă a Guvernului nr. 24/2017 privind modificarea şi completarea Legii nr. 220/2008 pentru stabilirea sistemului de promovare a producerii energiei din surse regenerabile de energie;
    5. **Întreprindere individuală –** întreprindere economică, fără personalitate juridică, organizată de un întreprinzător persoană fizică;
    6. **Întreprindere familială** – întreprinderea economică, fără personalitate juridică, organizată de un întreprinzător persoană fizică împreună cu familia sa;
    7. **Operator economic acreditat** – operator economic ce deţine/exploatează centrale electrice în care se produce energie electrică ce beneficiază de sistemul de promovare prin Certificate Verzi în baza unei decizii de acreditare emise de ANRE;
    8. **Participant la** **PCE-ESRE-CV** – titular de licență, persoana fizică sau juridică, care se înscrie la această piață și respectă convenția de participare aferentă acestei piețe centralizate; în cazul participării ca o singură entitate agregată a mai multor producători de energie electrică din surse regenerabile, este considerat participant acela dintre ei pe care aceștia îl desemnează să tranzacționeze energia electrică și căruia îi revin integral toate responsabilitățile și drepturile prevăzute în convenție, exceptând livrarea certificatelor verzi, care se va face de fiecare membru al entității agregate, direct din contul său, în contul cumpărătorului;
    9. **Persoană fizică autorizată** – persoana fizică autorizată să desfăşoare orice formă de activitate economică permisă de lege, folosind în principal forţa sa de muncă;
    10. **Persoană fizică cu obligație de achiziție CV** – persoana fizică ce desfăşoară activitatea de producere de energie electrică din surse regenerabile de producere a energiei electrice, acreditată de către ANRE pentru aplicarea sistemului de promovare prin CV, care utilizează energia electrică produsă pentru consum final propriu, altul decât consumul propriu tehnologic și are obligație de achiziție CV;
    11. **Zi lucrătoare** – Zi calendaristică, cu excepţia zilelor de sâmbătă, duminică şi a oricărei zile declarate sărbătoare legală sau zi liberă.

# DOCUMENTE DE REFERINŢĂ

## Legea energiei electrice şi a gazelor naturale nr. 123/10.07.2012, cu modificările și completările ulterioare.

## Legea nr. 220/27.10.2008 pentru stabilirea sistemului de promovare a producerii energiei electrice din surse regenerabile de energie, republicată, cu modificările şi completările ulterioare.

## Codul Comercial al pieţei angro de energie electrică aprobat prin Ordinul ANRE nr. 25/22.10.2004, cu modificările și completările ulterioare.

## Regulamentul privind funcționarea pieței centralizate pentru energia electrică din surse regenerabile susținută prin certificate verzi, aprobat prin Ordinul președintelui ANRE nr.160/10.07.2019. (denumit Regulament)

## Regulamentul de organizare și funcționare a pieței de certificate verzi, aprobat prin Ordinul preşedintelui Autorităţii Naţionale de Reglementare în Domeniul Energiei nr. 77/2017, cu modificările și completările ulterioare.

## Procedură privind modalitatea de tranzacționare pe Piaţa centralizată pentru energia electrică din surse regenerabile susținută prin certificate verzi (denumită procedura PCE-ESRE-CV)

## Procedura privind modalitatea și termenele de plată a tarifului reglementat practicat de operatorul pieței de energie electrică.

## NOTĂ: Prevederile prezentei Proceduri sunt completate de drept şi în mod automat de prevederile documentelor de referinţă.

# METODA DE LUCRU

## Înregistrarea unui operator economic ca Participant la PCE-ESRE-CV

### Solicitarea înregistrării la PCE-ESRE-CV

* + - 1. Înregistrarea la PCE-ESRE-CV este permisă numai persoanelor fizice sau juridice prevăzute la art. 3 din Regulament, respectiv:
         1. Titularilor de licență de producere de energie electrică din surse regenerabile de energie care beneficiază sau au beneficiat de sistemul de promovare prin certificate verzi, inclusiv persoanelor fizice sau juridice care, potrivit prevederilor legale, pot desfășura activități în sectorul energiei electrice fără a deține o licență acordată de ANRE, în calitate de vânzători;
         2. Furnizorilor de energie electrică, inclusiv furnizorilor persoane juridice având sediul într-un stat membru UE cărora ANRE le-a confirmat dreptul de participare la piețele de energie electrică din România, în calitate de cumpărători;
         3. Producătorilor de energie electrică care utilizează energia electrică produsă pentru alimentarea cu energie electrică a clienților racordați prin linii directe la centrala electrică și/sau pentru consumul final propriu, altul decât consumul propriu tehnologic, în calitate de cumpărători.
      2. Solicitantul care se află într-una din categoriile specificate la art. 5.1.1.1 şi doreşte să se înregistreze la PCE-ESRE-CV, transmite la OPECV cu cel puţin 10 zile lucrătoare înaintea zilei de la care doreşte înregistrarea la piaţa, scrisoarea de intenție cu solicitarea de înregistrare la PCE-ESRE-CV întocmită în conformitate cu modelul din Anexa 1, însoțită de documentele necesare înregistrării la PCE-ESRE-CV precizate în prezenta Procedură.
      3. Documentele necesare înregistrării la PCE-ESRE-CV sunt:
      4. Scrisoarea de intenție a solicitantului ca Participant la PCE-ESRE-CV, conform modelului din Anexa 1, semnat în original;
      5. Convenţia de participare la PCE-ESRE-CV (două exemplare originale, semnate de reprezentantul legal al operatorului economic);
      6. Certificatul de înregistrare a operatorului economic în Registrul Comerţului (copie), după caz;
      7. Decizia ANRE privind acordarea Licenţei, dacă solicitantul îndeplineşte condiţiile pentru a deţine licenţă conform Legii 123/10.07.2012 (copie);
      8. Licenţa acordată de ANRE, dacă solicitantul îndeplineşte condiţiile pentru a deţine licenţă conform Legii 123/10.07.2012 (copie);
      9. Anexa cu unitățile de producere a energiei electrice aflate în exploatarea titularului Licenței, din Condiţiile asociate Licenţei – anexă la Decizia de acordare a Licenței, după caz, dacă solicitantul îndeplineşte condiţiile pentru a deţine licenţă conform Legii 123/10.07.2012 (copie);
      10. Decizia ANRE privind acreditarea pentru aplicarea sistemului de promovare prin CV, în cazul producătorilor de energie electrică din surse regenerabile de energie (copie), respectiv Decizia ANRE privind acreditarea preliminară pentru aplicarea sistemului de promovare prin CV, în cazul producătorilor de energie electrică din surse regenerabile de energie aflaţi în perioada de probe (copie), urmând ca la emiterea Deciziei de acreditare finală să transmită documentele de la punctele 5.1.1.5.4. – 5.1.1.5.6;
      11. Prima comunicare OTS de eliberare a CV pentru producătorii de energie electrică din surse regenerabile de energie a căror decizie de acreditare pentru aplicarea sistemului de promovare prin CV a expirat/a fost retrasă și se pot reînscrie ca participanţi la PCE-ESRE-CV, pentru tranzacționarea CV recuperate în condițiile art. 6 alin. (22) din Legea 220/27.10.2008 pentru stabilirea sistemului de promovare a producerii energiei electrice din surse regenerabile de energie”, republicată, cu modificările şi completările ulterioare, până la data expirării valabilităţii CV emise acestora;
      12. Avizul Tehnic de Racordare/Certificatul de racordare emis de Operatorul de Reţea la care este racordată capacitatea de producere a energiei electrice pe care o deţine producătorul de energie electrică care utilizează energia electrică produsă pentru consum propriu, are obligaţia de achiziţie de certificate verzi din PCE-ESRE-CV, fără a deţine contracte de furnizare a energiei electrice încheiate cu consumatorii finali şi fără a îndeplini condiţiile legii pentru a i se acorda licenţă de către ANRE (copie);
      13. Declaraţia pe proprie răspundere a reprezentantului legal al persoanei juridice/persoanei fizice acreditate, din care să rezulte că aceasta se încadrează în categoria operatorilor economici cu obligaţie de achiziţie de CV, conform modelului din Anexa 2;
      14. Confirmarea de la CNTEE TRANSELECTRICA SA privind asumarea responsabilităţii echilibrării sau transferarea acestei responsabilităţi, respectiv apartenenţa la un PRE, în cazul clienților casnici - PFA/Îind/ÎF;
      15. Document centralizator cu datele de înregistrare ale persoanei juridice/persoanei fizice solicitant, care cuprinde:

1. Persoana juridică/fizică solicitantă: Denumire/Nume, Prenume, adresă completă sediu social, adresă completă corespondenţă, număr de ordine în Registrul Comerţului, Cod Unic de Înregistrare Fiscală, telefon, fax, e-mail, după caz;
2. Reprezentantul/reprezentanții legal/legali, care reprezintă și semnează în numele și pe seama persoanei fizice/juridice solicitante orice document în relația cu OPCOM SA: nume și prenume, telefon, fax, e-mail;
3. Persoanele împuternicite de reprezentantul/reprezentanții legal/legali să reprezinte persoana fizică sau juridică solicitantă și să semneze orice document în relația cu OPCOM SA: nume și, telefon, fax, e-mail;
4. Persoanele de contact responsabile pentru derularea corespondenţei cu OPCOM SA privind participarea la PCE-ESRE-CV: nume și prenume, telefon, fax, e-mail;
5. Banca şi codul IBAN al contului bancar;
6. Persoanele de contact responsabile pentru derularea corespondenţei cu OPCOM SA privind facturile: nume și prenume, telefon, fax, e-mail.
   * + 1. În cazul în care solicitantul este deja înregistrat la PCV și dorește înregistrarea la PCE-ESRE-CV, acesta poate depune documentele suplimentare, însoțite de o declarație pe proprie răspundere potrivit căreia documentele depuse în procesul de înregistrare derulat anterior la PCV sunt în vigoare, integral aplicabile și nu necesită actualizare.
       2. În cazul înregistrării participantului desemnat de o entitate agregată de producători de energie electrică din surse regenerabile, acesta va depune lista producătorilor de energie electrică din surse regenerabile care fac parte din entitatea agregată. Toți membrii entității agregate trebuie să fie înscriși anterior la PCE-ESRE-CV și trebuie să respecte convenția de participare aferentă acestei modalități de tranzacționare;
       3. În cazul înregistrării participantului desemnat de o entitate agregată de producători de energie electrică din surse regenerabile, componenta de administrare a PCE-ESRE-CV practicat de OPECV, se aplică corespunzător puterii sale instalate;

### Operaţiuni premergătoare înregistrării la PCE-ESRE-CV

#### OPECV înregistrează scrisoarea de intenție a persoanei fizice/juridice solicitante la PCE-ESRE-CV şi, în termen de 5 (cinci) zile lucrătoare, exclusiv ziua înregistrării cererii, analizează documentele depuse, pentru verificarea corectitudinii şi completitudinii acestora.

#### În cazul constatării necorelării unor informaţii din documentele depuse de persoana fizică sau juridică solicitantă, sau în cazul constatării lipsei unor informaţii sau documente, OPECV solicită în scris, în termenul specificat la punctul 5.1.2.1., corectarea informaţiilor şi transmiterea informaţiilor/documentelor lipsă.

#### Persoana fizică sau juridică solicitantă, retransmite în 5 (cinci zile) lucrătoare, exclusiv ziua înregistrării solicitării OPECV de la punctul 5.1.2.2., corectarea informaţiilor şi transmiterea informaţiilor/documentelor lipsă.

#### OPECV analizează în termen de 5 (cinci) zile lucrătoare, exclusiv ziua înregistrării informaţiilor corectate și/sau documentelor lipsă, corectitudinea şi completitudinea acestora.

#### În cazul constatării în continuare a necorelării unor informaţii din documentele depuse sau lipsa unor informaţii sau documente, OPECV solicită în scris din nou, în termenul specificat la punctul 5.1.2.4., corectarea informaţiilor şi transmiterea informaţiilor/ documentelor lipsă.

#### În termen de 5 (cinci) zile lucrătoare de la data la care documentaţia este completă şi corectă, OPECV emite factura aferentă obligaţiei de plată a valorii tarifului reglementat practicat de OPCOM SA, componenta de înscriere la Pieţele Centralizate de Energie Electrică şi la Piaţa de Certificate Verzi. Aceasta se plătește o singură dată indiferent la câte piețe solicită înscrierea respectivul participant.

#### Persoana fizică sau juridică solicitantă achită factura aferentă obligaţiei de plată a valorii tarifului reglementat practicat de OPCOM SA, componenta de înscriere la Pieţele Centralizate de Energie Electrica şi la Piaţa de Certificate Verzi, stabilit de ANRE.

#### OPECV verifică achitarea facturii corespunzătoare punctului 5.1.2.7.

#### Achitarea facturii aferentă obligației de plată a valorii tarifului reglementat - componenta de înscriere este condiție pentru semnarea de către OPCOM SA a Convenției de participare la piața la PCE-ESRE-CV.

#### În cazul în care persoana fizică sau juridică solicitantă nu achită factura în termen de 1 (o) lună de la termenul de scadență a acesteia, procesul de înregistrare se anulează și ulterior, dacă persoana fizică sau juridică doreşte înregistrarea, aceasta va relua procesul de înregistrare cu transmiterea unei noi cereri de înregistrare şi actualizarea documentelor necesare înregistrării.

#### În termen de 3 (trei) zile lucrătoare de la data achitării facturii menţionate la punctul 5.1.2.6, OPCOM SA semnează Convenţia de participare la PCE-ESRE-CV.

#### Data intrării în vigoare a Convenţiei este data la care Convenţia a fost semnată de către OPCOM SA.

### Înregistrarea la PCE-ESRE-CV

#### Înregistrarea ca Participant la PCE-ESRE-CV devine efectivă începând cu data intrării în vigoare a Convenţiei de participare la PCE-ESRE-CV.

#### Datele de înregistrare ale persoanei fizice sau juridice care a solicitat înregistrarea la PCE-ESRE-CV sunt înscrise în Registrul PCE-ESRE-CV începând cu data intrării în vigoare a Convenţiei de participare la PCE-ESRE-CV.

#### Registrul PCE-ESRE-CV conţine pentru fiecare participant cel puţin următoarele informaţii:

* + - * 1. Datele comunicate de persoana fizică sau juridică prin Documentul centralizator cu datele de înregistrare ale persoanei juridice sau persoanei fizice în vederea înregistrării.
        2. Data şi numărul de înregistrare ale convenţiei de participare la PCE-ESRE-CV.

### Comunicarea înregistrării la PCE-ESRE-CV

* + - 1. OPECV transmite Participantului înscris la PCE-ESRE-CV comunicarea privind înregistrarea ca Participant la PCE-ESRE-CV, conform modelului din Anexa 3.
      2. OPECV publică pe website un anunţ care cuprinde numele complet al Participantului nou înscris la PCE-ESRE-CV, inclusiv componența entităților agregate.

### Respingerea înregistrării unui Participant la PCE-ESRE-CV

Solicitarea de înregistrare la PCE-ESRE-CV unei persoane fizice sau juridice de înregistrare la PCE-ESRE-CV poate fi respinsă dacă:

* + - 1. Nu prezintă toate documentele necesare înregistrării ca Participant la PCE-ESRE-CV, în termen de 30 zile lucrătoare de la data primirii de către OPCOM SA a solicitării de înregistrare la PCE-ESRE-CV.
      2. Nu achită factura aferentă obligaţiei de plată a valorii tarifului reglementat componenta de înscriere la PCE-ESRE-CV, stabilit de ANRE.

### Modificarea datelor de înregistrare ale unui Participant la PCE-ESRE-CV

* + - 1. Participantul la PCE-ESRE-CV asigură actualizarea documentelor depuse pentru înregistrare la PCE-ESRE-CV, în termen de 1 (una) zi lucrătoare de la data apariției modificărilor, ori de câte ori acestea intervin faţă de versiunile documentelor depuse.
      2. În cazul în care datele de înregistrare cuprinse în Convenţie se modifică, se încheie un Act Adiţional la Convenţie, care consemnează modificările survenite.

## Retragerea din proprie iniţiativă sau suspendarea unui Participant de la PCE-ESRE-CV

## Retragerea din proprie iniţiativă a unui Participant de la PCE-ESRE-CV

* + - 1. Un Participant la PCE-ESRE-CV se poate retrage din proprie iniţiativă de la PCE-ESRE-CV în baza unei înştiinţări scrise, semnată de reprezentantul autorizat al Participantului la PCE-ESRE-CV.
      2. OPECV ia act de înştiinţarea Participantului la PCE-ESRE-CV şi transmite acestuia o scrisoare în acest sens, conform formularului din Anexa 4.
      3. OPECV publică pe website informaţia privind retragerea Participantului de la PCE-ESRE-CV din proprie iniţiativă.

## Suspendarea/revocarea unui Participant de la tranzacţionare pe PCE-ESRE-CV

### OPCOM SA suspendă din proprie iniţiativă un participant la PCE-ESRE-CV de la tranzacţionarea pe PCE-ESRE-CV în oricare dintre următoarele cazuri:

1. În cazul expirării/suspendării/retragerii deciziei de acreditare preliminară/deciziei de acreditare temporară/deciziei de acreditare cu excepţia situaţiei în care respectivul producător de E-SRE are de recuperat CV din cele amânate de la tranzacţionare conform Legii, dacă participantul a transmis la OPCV un document justificator privind CV de recuperat.
2. La solicitarea ANRE când Participantul la PCE-ESRE-CV are un comportament anticoncurenţial sau a uzat de practici care au condus la manipularea PCE-ESRE-CV.
3. Lipsa codului ACER pentru participanții care încheie tranzacții, caz în care suspendarea se aplică pentru un termen de o lună calendaristică.
4. Participantul la PCE-ESRE-CV nu îşi achită obligaţiile de plată a valorilor componentelor tarifului reglementat practicat de OPCOM SA, caz în care suspendarea se aplică pentru un termen de o lună calendaristică.
5. Participantului la PCE-ESRE-CV i-a încetat valabilitatea înregistrarii ca PRE/într-un PRE care și-a asumat responsabilitatea echilibrării pentru participant, caz în care suspendarea se aplică pentru un termen de 3 luni calendaristice.
6. Participantul la PCE-ESRE-CV își retrage oferta inițiatoare/coinițiatoare/de răspuns, prezintă un contract semnat cu clauze diferite/modificate față de ofertă sau în cazul refuzului încheierii contractului, precum şi situaţia în care vânzătorul nu deține CV necesare tranzacției efectuate pe PCE-ESRE-CV.
7. Participantul este suspendat de la tranzacţionare de pe PCE-ESRE-CV începând cu data constatării abaterii pentru o perioadă care se termină la 10 zile calendaristice după data plății penalității, conform procedurii PCE-ESRE-CV. În cazul neefectuării plății penalității datorate durata suspendării nu va depăși o lună calendaristică.
8. În cazul în care OPECV a consemnat în decurs de un an calendaristic 3 (trei) abateri de la regulile privind transmiterea confirmărilor de încasare a CV, conform procedurii PCE-ESRE-CV, sunt suspendati pentru un termen de 3 luni, începând cu data consemnării celei de-a treia abatere.

### În oricare dintre cazurile prevăzute la punctul 5.2.2.1., OPCOM SA dispune suspendarea participantului de la PCE-ESRE-CV, până la remedierea cauzelor care au condus la suspendare, prin transmiterea către participantul în cauză a unei notificări care cuprinde atât motivele suspendării, cât şi data de la care aceasta produce efecte, dacă până la acea dată participantul nu a făcut dovada înlăturării cauzelor ce pot duce la suspendare, conform anexei 5.

### Dacă participantul la piață, suspendat din cauza abaterilor menționate la punctul 5.2.2.1., cu excepția abaterii de la 5.2.2.1.lit. b), nu dovedește pănă la sfârșitul perioadei de suspendare că a înlăturat cauzele care au condus la suspendarea sa, OPCOM revocă înregistrarea ca participant la PCE-ESRE-CV a participantului în cauză; OPCOM va transmite acestuia o comunicare în acest sens, cu 5 (cinci) zile lucrătpare în avans față se sfărșitul perioaderi de suspendare și momentul intrării în efectivitate a suspendării (Anexa 7).

### Participantul căruia i-a fost comunicată măsura suspendării de la PCE-ESRE-CV nu mai are dreptul să transmită noi oferte, toate ofertele acestuia deja publicate se consideră automat anulate.

### În situaţia în care în interiorul termenului de suspendare de la tranzacţionare, Participantul la PCE-ESRE-CV dovedeşte că a înlăturat cauzele care au dus la suspendarea sa, suspendarea se revocă din ziua următoare celei în care documentul/documentele justificative este/sunt înregistrate la OPCOM SA și OPCOM SA transmite participantului PCE-ESRE-CV comunicarea privind ridicarea suspendării şi data intrării în efectivitate, conform formularului din Anexa 6.

### Revocarea se aplică imediat ce OPCOM S.A. a luat la cunoștință de emiterea noii decizii/ordin ale ANRE, privind retragerea Licenței/deciziei de către ANRE.

## Alte prevederi privind suspendarea, retragerea sau revocarea de la PCE-ESRE-CV

## Retragerea, revocarea sau suspendarea unui participant la PCE-ESRE-CV nu exonerează părțile de îndeplinirea obligațiilor angajate pe PCE-ESRE-CV până la acel moment.

## În situația în care un Participant la PCE-ESRE-CV se retrage sau este revocat, pentru a se înregistra ulterior operatorul economic respectiv trebuie să reia procesul de înregistrare și să parcurgă etapele descrise la punctul 5.1.2.

## În cazul prevăzut la punctul 5.2.2.1.4., solicitantul care are obligații restante față de OPCOM SA, nu poate relua procedura de înregistrare decât ulterior achitării obligațiilor restante.

## Urmare a suspendării/retragerii/revocării unui Participant la PCE-ESRE-CV, OPCOM S.A. consemnează aceasta în Registrul PCE-ESRE-CV şi publică numele Participantului şi data suspendării/ retragerii/revocării de pe această piaţa, pe website-ul propriu.

## OPCOM SA informează ANRE în cadrul rapoartelor lunare asupra participanţilor retraşi sau suspendaţi de la PCE-ESRE-CV.

# RAPOARTE

* 1. OPCOM SA elaborează lunar rapoarte privind situaţia participanţilor înregistraţi, retraşi şi suspendaţi de la PCE-ESRE-CV, conform Regulament.

# ALTE PREVEDERI

* 1. Documentele pot fi înaintate sau transmise în numele participantului la PCE-ESRE-CV numai de către reprezentantul său legal sau împuterniciții acestuia.
  2. Corespondența electronică, prin e-mail, poate fi inițiată numai de către reprezentantul legal, împuterniciții acestuia sau persoanele notificate pentru menținerea legăturii cu PCE-ESRE-CV. În acest sens, toate mesajele electronice vor conține datele necesare pentru identificarea reprezentantului operatorului economic și vor fi transmise de la adresele de e-mail notificate prin documentele depuse pentru înregistrarea la PCE-ESRE-CV sau actualizările acestora.
  3. Prevederile prezentei proceduri sunt completate de drept şi în mod automat cu prevederile legislației de referinţă precizată la punctul 4, precum şi cu modificările ulterioare ale acestor documente.

# ANEXE

* 1. Anexa 1 - Cerere de înregistrare ca Participant la PCE-ESRE-CV.
  2. Anexa 2 - Declaraţie pe propria răspundere.
  3. Anexa 3 - Comunicare privind înregistrarea la PCE-ESRE-CV.
  4. Anexa 4 - Comunicare privind retragerea din proprie iniţiativă de la PCE-ESRE-CV.
  5. Anexa 5 - Comunicare privind suspendarea de la tranzacţionare pe PCE-ESRE-CV.
  6. Anexa 6 - Comunicare privind ridicarea suspendării de la tranzacţionare pe PCE-ESRE-CV.
  7. Anexa 7 - Comunicare privind revocarea de la PCE-ESRE-CV.

**Anexa 1**

Nr. înregistrare ieşire de la Participant ....................................................................................

**SCRISOARE DE INTENŢIE**

privind înregistrarea ca Participant la PCE-ESRE-CV

Către,

Societatea Operatorul Pieţei de Energie Electrică şi de Gaze Naturale

OPCOM SA

Domnului Director General ....................................................................................................

Date de identificare ale participantului (Compania.......................cu sediul în…….................,

înregistrată la Oficiul Registrului Comerţului al ....................., cu numărul ..........................

reprezentată prin director general ................................................................................. / sau Persoana fizică (nume/prenume), posesor al BI/CI seria ...... nr. ............, eliberat(ă) de ................... la data de ..................., CNP ......................................,

în calitate de entitate agregată: DA  NU  ,

în conformitate cu prevederile Regulamentul privind funcționarea pieței centralizate pentru energia electrică din surse regenerabile susținută prin certificate verzi, aprobat prin ordinul președintelui ANRE nr. 160/10.07.2019, solicită înregistrarea ca Participant la Piaţa centralizată pentru energia electrică din surse regenerabile susținută prin certificate verzi, în calitate de:

🞏 vânzător (producător de energie electrică din Surse Regenerabile de Energie acreditat de ANRE pentru aplicarea sistemului de promovare prin Certificate Verz)i;

🞏 cumpărător (operator economic cu obligaţia de achiziţie de CV).

Nume şi prenume reprezentant legal: .....................................................................................

Semnătură reprezentant legal: ...............................................................................................

\*) Datele completate trebuie să fie conforme cu cele precizate în Documentul centralizator cu datele de înregistrare ale persoanei juridice/persoanei fizice solicitante

**Anexa 2**

Nr. înregistrare ieşire de la Participant ....................................................................................

**DECLARAŢIE PE PROPRIA RĂSPUNDERE**

Către

Operatorul Pieţei de Energie Electrică și de Gaze Naturale ”OPCOM ” S.A.

Bd. Hristo Botev nr.16-18, sectorul 3, Bucureşti

Subsemnata/Subsemnatul ....................................................................................................,

cunoscând prevederile art. 326 din Codul Penal cu privire la falsul în declaraţii, declar prin prezenta, pe propria răspundere,

că (Denumire/Nume, Prenume solicitant) …........................................................…..………….........…………………..,

**se încadrează** pentru anul calendaristic în curs *(se trece anul în cifre)* ...................................,

**în categoria operatorilor economici cu obligaţie de achiziţie de certificate verzi**, pentru cota anuală obligatorie de achiziţie de certificate verzi.

Pentru conformitate menționez că:

**🞏** La data prezentei declarații, pentru anul calendaristic în curs, consumul de energie electrică previzionat a fi vândut clienților finali prin contractele de vânzare/cumpărare încheiate este de …… MWh.

**🞏** La data prezentei declarații, pentru anul calendaristic în curs, consumul de energie electrică previzionat pentru consumul propriu, altul decât consumul propriu tehnologic, este de ......MWh.

Funcție, reprezentant legal: ................................................................................

Nume și prenume reprezentant legal: .................................................................

Semnătură reprezentant legal și, după caz, ștampilă: ..........................................................

**Anexa 3**

Nr. înregistrare ieşire de la OPCOM SA ...............................................................................

**COMUNICARE**

privind înregistrarea la PCE-ESRE-CV

Către: (numele Solicitantului)

Spre știință:

Prin prezenta vă comunicăm că, în conformitate cu prevederile Procedurii privind înregistrarea, retragerea, suspendarea Participanţilor la/de la Piaţa centralizată pentru energia electrică din surse regenerabile susținută prin certificate verzi începând cu data de ....................................., (Denumire/Nume, Prenume solicitant) ..................................................................................., aţi fost înregistrat ca participant la PCE-ESRE-CV.

Totodată vă informăm că, în conformitate cu prevederile cadrului de reglementare aplicabil, dreptul de tranzacționare pe această piață va intra în efectivitate numai după achitarea facturii aferente componentei de administrare a tarifului reglementat practicat de OPCOM.

Cu respect,

................................,

**Director General**

**Anexa 4**

Nr. înregistrare ieşire de la OPCOM SA ...............................................................................

**COMUNICARE**

privind retragerea din proprie iniţiativă de la PCE-ESRE-CV

Către: (numele Participantului)

Prin prezenta vă comunicăm că începând cu data de........................................... zi de ofertare/tranzacționare, după caz) se va proceda la retragerea …........................(denumire participant) ca Participant la PCE-ESRE-CV, urmare a solicitării dumneavoastră de retragere nr. ..........., înregistrată la OPCOM cu nr. ..............

Menţionăm că retragerea …........................ (denumire participant) nu vă exonerează de la îndeplinirea obligațiilor asumate pe .................. (denumire piaţă) până la data intrării în efectivitate a retragerii de la această piață.

Cu respect,

................................,

**Director General**

**Anexa 5**

Nr. înregistrare ieşire de la OPCOM SA ................................................................

**COMUNICARE**

privind suspendarea de la tranzacţionare pe PCE-ESRE-CV

Către: (numele Participantului)

Prin prezenta vă comunicăm că începând cu data de .................................. (zi de ofertare/ tranzacționare, după caz) s-a procedat la suspendarea de la tranzacţionare pe PCE-ESRE-CV ................................... (denumire participant), pentru/ca urmare ............................................................................................................................................ ............................................................................................................................................

Totodată vă informăm că, în conformitate cu prevederile cadrului de reglementare aplicabil, dreptul de tranzacționare pe această piață va intra în efectivitate numai după înlăturarea cauzei care a condus la suspendare.

În cazul în care, până la data de ........................(se va completa perioada pe parcursul căreia participantul este suspendat) nu se dovedește că a fost înlăturată cauza care a condus la suspendare, OPCOM S.A. va aplica măsura revocării ..................... (denumire participant) ca participant la PCE-ESRE-CV

Cu respect,

................................,

**Director General**

**Anexa 6**

Nr. înregistrare ieşire de la OPCOM SA .............................................................................

**COMUNICARE**

privind ridicarea suspendării de la tranzacţionare pe PCE-ESRE-CV

Către: (numele Participantului)

Prin prezenta vă comunicăm că începând cu data de …………………………………..(zi de ofertare/ tranzacționare, după caz), s-a procedat la ridicarea suspendării .........................(denumire participant) ca participant la PCE-ESRE-CV ca urmare a înlăturării cauzei care a condus la aplicarea măsurii de suspendare.

Cu respect,

................................,

**Director General**

**Anexa 7**

Nr. înregistrare ieşire de la OPCOM SA .............................................................................

**COMUNICARE**

privind revocarea ca Participant la PCE-ESRE-CV

Către: (numele Participantului)

Prin prezenta vă comunicăm că începând cu data de …………………………………..(zi de ofertare/ tranzacționare, după caz), se va proceda la revocarea …........................(denumire participant) ca Participant la PCE-ESRE-CV deoarece nu a fost înlăturată cauza care a condus la suspendare.

Totodată vă informăm că, dacă până la sfârșitul perioadei de suspendare veţi face dovada încetării cauzei, revocarea nu se aplică, iar suspendarea încetează.

Cu respect,

................................,

**Director General**